《山中对酒》
宋代·程俱

秋容澹青山，爽秀雨皆足。清溪照千仞，空翠疑可掬。

何年顾兔窟，桂子堕山腹。老香散深林，屑玉缀黄粟。

朝来客衣动，一叶下空谷。客心如棼丝，日月共烦促。

胸中尚磊块，陶写赖新渌。要当酒千钟，浇我愁万斛。

顾有独醒人，脩然倚枯木。

作者简介：程俱（1078—1144）北宋官员、诗人。字致道，号北山，衢州开化（今属浙江）人。以外祖邓润甫恩荫入仕。宣和三年赐上舍出身。历官吴江主簿、太常少卿、秀州知府、中书舍人侍讲、提举江州太平观、徽猷阁待制。诗多五言古诗，风格清劲古淡，有《北山小集》。